S. Janiš, poslanec: (2005-07-06):
V utorok pán Fico odbojkotoval túto schôdzu Národnej rady, svoju vlastnú schôdzu, keďže tu ani nesedel a dnes v podstate v tomto pokračuje. V utorok povedal to, čo chcel povedať pred kamerami, keď tu boli médiá, pre neho také magické, a potom odišiel. Myslím si, že elementárna slušnosť hovorí úplne o niečom inom. Teraz bližšie k návrhu. Osobne by som nazval a nazývam tento návrh ako klamstvá, lži a nenásytná túžba pána Roberta Fica po moci. Jasno do tohto návrhu dáva už prvé trio jeho podpísaných, k pánovi Ficovi sa vyjadrím trochu neskôr. K pani kolegyni Martinákovej len toľko, že sa po chrbte SDKÚ vyšplhala do parlamentu, že potom vrazila nôž do chrbta SDKÚ, čo ja nepovažujem ani za čestné, ani za slušné, ani za morálne, a preto si dovolím povedať, že ani vaša politika nie je ani čestná, ani slušná, ani morálna. (Potlesk.) Tento scenár ste následne použili aj v ďalšej politickej strane. Jedno je mi nepochopiteľné, ale to nechám tým, ja sa s tým nebudem zaoberať, ktorí to majú nejako vo svojej agende. Ako môžete odvolávať vládu za reformy, pri ktorých ste stáli a za ktoré ste hlasovali? Pre mňa nepochopiteľné, ale ja sa s tým zaoberať nebudem, to je pre iných, ktorí to majú vo svojej agende. Ľudoví XIV. kedysi povedal, že: „Pán Boh má chráň pred mojimi priateľmi, pred svojimi nepriateľmi sa ochránim sám.“ Aj toto treba mať v politike na pamäti. Tretí podpis je podpis komunistický. Práve v týchto dňoch si pripomíname výročie popravy Dr. Horákovej, ktorá ako demokrat prežila nacizmus, ale ako demokrat neprežila komunizmus a bola komunistami popravená, a preto názory predkladateľa pána Fica o budúcej spolupráci s komunistami musia každým slušným človekom v tejto spoločnosti zatriasť. Takéto trio podpisov, takéto trio strán sa dalo dokopy a odvoláva dnešnú vládu. Predkladateľ pán kolega Fico vytýka vláde a premiérovi, že napr. nezvládla reformy, spôsobila návrat chudoby na Slovensku. Pán predseda Fico, vaša chorobná túžba po moci by vám nemala brániť pochopiť aj niektoré iné fakty z iných zdrojov. Podľa – zámerne som si zvolil české informačné zdroje, lebo na Čechy sa veľmi rád odvolávate – a je to server Hospodárskych novín, kde je napísané, citujem: „Slovensko, krajina s najrýchlejším tempom ekonomického rastu z krajín strednej Európy, a to aj napriek poklesu a spomaleniu ekonomického rastu v celej eurozóne.“ A na tomto fakte nezmení nič, ani názory českého skrachovaného politika, bývalého premiéra, ktorého si pán Fico pred dvoma týždňami pozval na pomoc. Toľko omieľaná chudoba zo strany pána Fica, asi ste alebo asi sa teda pozeral na skutočne biedny život svojich straníckych súkmeňovcov, napríklad pani europoslankyne alebo pána Flašíka, toho pána Flašíka, ktorý vyhlasuje, že pán Fico je reklamným produktom. Ja som si zvolil objektívnejší vzor – Český ekonomický server a porovnal som ročný výdaj domácností v Českej republike a v Slovenskej republike, kde na Slovensku vzrástol medziročne o 5,5 % a v Čechách o 1,3 %. Toto sú fakty. Povedzme otvorene, že, pán Fico, znižovaním nepriamych daní nahrávate predajcom a výrobcom, a nie spotrebiteľom, lebo nikde na svete nemajú takú skúsenosť, že keď sa znížia nepriame dane, tak ceny týchto tovarov sa automaticky znížia, automaticky klesajú. Nie je to tak – a vy to dobre viete. Naším cieľom je vytvárať priestor na znižovanie priamych daní a odvodov, lebo tak zostane aj viac peňazí v peňaženke človeka, o to sa pomôže aj rozvoju podnikania a novým pracovným miestam. Pretože pri vašom žonglovaní napr. s DPH 0, 5, 10, 15, 20 % a neviem koľko, aké sadzby ste tam spomínali, v takomto prípade bude menej v štátnej kase aj na školstvo, aj na zdravotníctvo, a povedzme si, aj na diaľnice. Ale keď normálny človek príde do obchodu, nezíska na vašom žonglovaní s DPH nič. Tak to povedzte voličom. Toto vám tiež váš pozvaný hosť pri prezentácii knihy nepovedal preto, lebo pravdepodobne si zarába na tom, že opisuje svoje vládnutie a kde, úprimne poviem, opisuje aj svoju neschopnosť. Pán Fico, vy neponúkate žiadne systémové kroky, žiadne alternatívy, ako vždy ide iba o lacnú socialistickú demagógiu, a ja to nazvem priamo, ide o klamstvo. Vytýkate, že SDKÚ je pod vplyvom finančných skupín. Tu v tomto parlamente v utorok ste boli vyzvaný, aby ste odpovedali alebo povedali, o ktoré finančné skupiny ide. Nepovedali ste to, tak neviem, čo ste mali na mysli, opäť marketingový ťah alebo, ja to poviem otvorene, ste klamali. Je však známe, že finančné skupiny sa objavujú práve za stranou Smer. Podľa výročnej finančnej správy Smeru z roku 2000 ste dostali dar vo výške 1 mil. Sk od finančnej skupiny Penta Group. Súčasťou ďalšej finančnej skupiny J & T banka Praha, tá vám poskytla v minulosti úver, strane, vo výške 10 mil. Sk. A známa energetická loby, azda nechcete povedať, že stojí za SDKÚ?! Hovoríte o tom, že vraj viete o problémoch chudobných ľudí, ale pokiaľ viem, väčšinou sa stretávate len s multimilionármi, o super drahých a luxusných autách vás a predstaviteľov strany Smer radšej pomlčím. Pán Fico, ste presne ako komunisti za starého režimu. Nomenklatúrne kádre mali síce plné ústne pracujúcich, ale zároveň mali pre seba špeciálne obchody a pracujúci a bežní ľudia stáli zatiaľ rady a rady na banány, pomaranče, na kvety pri MDŽ. Ďalšia výčitka, ktorá sa objavila u vás, orientácia na USA. Pán Fico, Slovenská republika je partnerom a priateľom USA. Návšteva amerického prezidenta na Slovensku spropagovala Slovensko v celom svete a určite zlepšila imidž našej krajiny. Patriť a byť priateľom štátu, ktorý vyznáva hodnoty slobody a ideály demokracie, je cťou každého normálneho politika. Každý v tomto parlamente, pán Fico, vie, že vy osobne máte skôr blízko k ľuďom, ako je bieloruský prezident Lukašenko, posledný diktátor v oplotenom štáte, ale ako bývalému komunistovi vám to nikto nemôže vytýkať. Nám, pán Fico, ide primárne o slobodu a rozvoj občana a jeho práv. Na osobný rozvoj jeho práv na podnikanie, kde bude štát minimálne zasahovať do jeho slobodného rozvoja a slobodnej iniciatívy. Konfucius kedysi povedal, že „nie je umenie dať človeku, keď je hladný, rybu, ale je umenie ho naučiť tieto ryby chytať“. Naša politika je taká, vytvoriť stabilné legislatívne, daňové, ekonomické prostredie, prostredie na slobodný rozvoj jednotlivca a spoločnosti, aby sme tak mali z čoho solidárne vyplácať aj tých, ktorí sa ocitli v ťažkej životnej situácii a sú na pomoc štátu odkázaní. Každý, kto nepodlieha lacnej politike a pána Fica, že sľúbi každému všetko, pochopí, že vláda vytvára podmienky pre budúcnosť Slovenska v konkurenčnom prostredí Európskej únie. Nám, pán Fico, ide o slobodný a bohatý štát. Bohatstvo štátu vytvárajú slobodní jednotlivci, a nie zblúdilí socialistickí pohrobkovia, ktorí si ešte nevšimli, že ich chorobomyseľné tretie cesty vedú do krajín chudoby tretieho sveta. Ak ste sa v minulosti, pán Fico, skrývali za tretiu cestu Tonyho Blaira, dnes každý vidí, že ste z tejto cesty dávno zišli. Cesta Tonyho Blaira je cesta reforiem. Vaša cesta, pán Fico, je cesta rušenia reforiem, cesta deštrukcie reforiem. Nemôžem sa s vami zhodnúť, pán Fico, ktorý by ste nám, ako každý komunista a marxista, rád všetko regulovali, prikazovali, určovali, limitovali tak, ako to učili vás vaši bývalí súkmeňovci. Čo ste dosiahli? Rovnosť v chudobe a neslobode. A preto treba upozorniť každého človeka, že chcete, pán Fico, zrušiť ekonomické reformy, že chcete zrušiť daňovú reformu, ktorá dosiahla, že najchudobnejší, ktorí zarábajú najmenej, neplatia žiadnu daň alebo nižšiu ako predtým, že bohatým sa neoplatí špekulovať a pre tých, čo nemali prácu, vznikajú nové pracovné príležitosti. Toto chcete zrušiť. Veď to povedzte otvorene svojim voličom! Povedzte nahlas aj to, že chcete zrušiť dôchodkovú reformu, že chcete zaviesť reguláciu úspešných ľudí, že chcete zaviesť reguláciu úspešných firiem, chcete zvýšiť dane tým, o ktorých vy rozhodnete, či ich budú platiť a o koľko vyššie. Majte odvahu a povedzte ľuďom, že zrušením dôchodkovej reformy zdvihnete dane, zdvihnete odvody, posuniete vek odchodu do dôchodku a znížite dôchodky, lebo nebudete mať peniaze. Demografickú krivku nezmeníte. A následne týmito svojimi krokmi zadusíte ekonomiku. Túto cestu ponúkate. Majte odvahu a povedzte to ľuďom, neklamte ich! Povedzte tým vyše 900-tisíc dobrovoľným poistencom v druhom pilieri, že vaše kolektívne socialistické vlastníctvo je lepšie ako súkromné, a preto to súkromné zrušíte a všetko dáte do prvého štátneho piliera. Povedzte im, že ako dôchodcovia budú odkázaní na chudobnú Sociálnu poisťovňu. Veď im to povedzte! Povedzte všetkým ľuďom v ekonomicky aktívnom veku, že im sľubujete biedu v dôchodku, lebo nič iné im nesľubujete. Veď im to povedzte! Slovensko a voliči majú dnes na výber, či pôjdu ďalej do tábora demokratov, do tábora vyspelých štátov, alebo do skanzenu Castrov, Lukašenkov a Ficov. A preto si myslím, že pre Slovensko by bolo horšie ako Černobyľ, keby ľudia vášho typu a, nedajbože, vy osobne ste mali viesť tento štát. Ďakujem. (Potlesk.)